
LOKAL FORSKRIFT ÅLESUND KOMMUNE

Forskrift om beregning av grunntilskudd til private barnehager i Ålesund kommune for 2027
Fastsatt av kommunestyret i Ålesund kommune 12.11.2026 med hjemmel i  lov 17. juni 2005 nr. 64 om barnehager (barnehageloven)   §§ 19 og 19a og Forskrift 23. mars 2026 nr. 454 om finansiering av private barnehager (finansieringsforskriften) § 1, jf. § 6.  

§ 1.  Virkeområde og ikrafttredelse 
Forskriften fastsetter satser for beregning av grunntilskudd til private barnehager i Ålesund kommune for tilskuddsåret 2027.  
Forskriften gjelder for private ordinære barnehager i kommunen som har rett til tilskudd etter barnehageloven § 19, første og andre ledd. 
Forskriften omfatter ikke eiendomstilskudd og pensjonstilskudd da forskriften gjelder driftstilskudd (§19a). 
Mer informasjon finnes på Udir: Nye regler om driftstilskudd til private barnehager | udir.no
Forskriften trer i kraft 01.01.2027. 

§ 2.  Satser for grunntilskudd 
Ved beregning av grunntilskudd til private barnehager benyttes følgende satser per heltidsplass. 
Ordinære barnehager: 
Barn 0-2 år:				284 906,-
Barn 3-6 år:				150 414,-

§ 3.  Beregningsgrunnlaget og forbehold om endringer 
Satsene er beregnet på grunnlag av det siste tilgjengelige kommuneregnskap som er regnskapsåret 2025. 
For ordinære barnehager er satsene beregnet ut fra kommunens ordinære driftsutgifter i tilsvarende kommunale barnehager, med de fradragene og påslagene som følger av barnehageloven § 19a og finansieringsforskriften. 
Foreldrebetaling for kommunale barnehager er trukket fra beregningsgrunnlaget.  
Beregningsgrunnlaget er indeksregulert med kommunal deflator (forventet pris- og lønnsvekst i kommunesektoren) 
Kommunen tar forbehold om at satsene kan justeres dersom: 
· Stortinget vedtar endringer i kommunal deflator  
· Stortinget vedtar endringer i maksimalpris for foreldrebetaling 
· Kommunen vedtar lavere foreldrebetaling enn nasjonal maksimalpris 
· Nasjonale myndigheter vedtar endringer i lov og forskrift i løpet av tilskuddsåret som medfører endringer i beregninger av satser.
Eventuelle justeringer av satser på grunn av forhold nevnt over, foretas administrativt uten forhåndsvarsel jf. forvaltningsloven §37, fjerde ledd, bokstav c. Justerte satser formidles til private barnehager og forskrift oppdateres uten unødig opphold. 

§ 4.  Dokumentasjon på beregningen 
Beregningen av satsene er gjort i samsvar med gjeldende regelverk og grunnlaget er synliggjort som vedlegg i saksframlegg. 
  
§ 5.  Enkeltvedtak om kommunalt tilskudd 
Tilskuddet til den enkelte private barnehage fastsettes som enkeltvedtak etter barnehageloven §§ 19a-c, og finansieringsforskriftens § 3, med grunnlag i satsene fastsatt i denne forskriften.
